Ģeoloģiskais dabas piemineklis  **Lielā Ellīte**

MK 175. noteikumu piel. Nr. 43

**Detalizēts apraksts**

**Adrese**

Priekuļu novadā, Liepas pagastā, Gaujas nacionālajā parkā, Natura 2000 teritorijā.

Ģeogrāfiskās koordinātes E25° 25,733' un N57° 23,078', jeb x585900, y361105 LKS92 sistēmā.

**Ģeogrāfiskais novietojums**

Ziemeļvidzemes zemienē, Trikātas pacēlumā, denudācijas palikšņa krotē.

**Ģeoloģiskie veidojumi**

Liela izmēra un savdabīgs smilšakmens atsegums, nozīmīga un neparastas formas ala un triju smilšakmens arku komplekss. No alas iztek paliels avots.

Amatas svītas smilšakmeņi stāvas kraujas veidā atsedzas t.s. Liepas dolomītu palikšņa ziemeļu nogāzē.

Galvenais objekts kompleksā ir Lielās Ellītes ala. Lai nokļūtu alā vispirms izejams 5 m plats koridors starp 10 m augstām klints sienām. Tas radies sabrūkot kādreizējai alai. Mūsdienās alas visu eju kopgarums ir 23 metri. Lielākais platums alā 5 metri, augstums līdz 4 m.

Pie alas – tās kādreizējā vietā – arkas. Arku stabi ir aptuveni 3 m caurmērā. Starp arkām klintī ir niša ar “skursteni” griestos. Atseguma maksimālais augstums 10,5 m.

**Izmēri**

Dabas pieminekļa platība 5,23 ha.

**Debits**

Nav noteikts, bet aptuveni vērtējot – ap 3 l/s.

**Unikālās vērtības**

Ievērojamu izmēru ala un spēcīgs avots, kas ir sens svētavots. Ar ģeovietu saistītas daudzas teikas un nostāsti.

**Ainaviskuma raksturojums**

Izcili skaists dabas un cilvēku veidojums.

**Stratigrāfija**

Augšējā devona Franas stāva Amatas svītas baltais, smalkgraudainais smilšakmens. Virs smilšakmeņiem ir plaisainie Pļaviņu svītas dolomīti (ģeovietā neatsedzas, bet ir konstatēti ūdensapgādes urbumā blakus teritorijai), bet zem smilšakmeņiem – ūdensnecaurlaidīgie Lodes svītas māli.

**Uzbūve**

Atsegumi un ala ar arkām ir veidojusies Liepas dolomītu palikšņa stāvākajā ziemeļu nogāzē. Pats dolomītu paliksnis ir aptuveni 3 km garš un nepilnu kilometru plats pacēlums, kas saglabājies ledāja denudācijas procesā, pateicoties cieto Pļaviņu svītas dolomītu slānim tā segkārtā.

Sarežģītā atsegumu, arku un alas kompleksa veidošanās visticamāk aizsākusies jau leduslaikmeta noslēgumā kā ledāja un tā kušanas ūdeņu darbības rezultāts. Holocēnā eroziju turpināja avotu ūdens izplūde un, nesenā pagātnē – cilvēka darbība, iegūstot baltās smiltis.

Pazemes ūdeņu izplūdi šai vietā nosaka māla slānis zem ūdeni caurlaidīgajiem smilšakmeņiem.

Mūsdienās alas visu eju kopgarums ir 23 metri. Lielākais platums alā 5 metri, augstums līdz 4 m, bet pirms alas ieejas atrodas 9 m garš un 5 m plats koridors starp 10 m augstām klints sienām, kas, iespējams, radies, sabrūkot kādreizējai alas daļai. Pie alas ir arkas, kas arī varētu būt paliekas no kādreiz plašākās alas. Arku stabi ir aptuveni 3 m caurmērā. Starp arkām klintī ir niša ar “skursteni” griestos. Atseguma maksimālais augstums 10,5 m.

Atsegumos novērojamais smilšakmens ir pārsvarā smalkgraudains un vidēji rupjgraudains, slīpslāņots un horizontāli slāņots. Slāņojuma sēriju biezumi 0,2-0,5 m, slīpo slānīšu kritums pārsvarā dienvidaustrumu virzienā.

**Viela**

Smilšakmens ir pārsvarā smalkgraudains un vidēji rupjgraudains (prevalē frakcijas 0,5-0,1 mm), irdens, gaišpelēks un rūsgans.

Avota ūdens ir ar diezgan lielu cietību, kur prevalē kalcija, magnija, nātrija, bikarbonāta un hlorīda joni, kā arī diezgan augstu slāpekļa savienojumu saturu, kas varētu norādīt uz piesārņojumu no lauksaimniecības.

**Procesi**

Pazemes erozija notiek nelielos apjomos. Pēdējā laikā nav notikuši lielāki nobrukumi, kā arī izmaiņas cilvēka darbības ietekmē.

**Dabas aizsardzība**

Teritorijā atrodas ES aizsargājami biotopi – smilšakmens atsegumi (8220), netraucētas alas (8310), avoti un avoksnāji (7160).

Liepas Ellītes alā regulāri ziemo liels skaits sikspārņu.

**Citas vērtības**

Alu komplekss ir viens no vecākajiem tūrisma objektiem Latvijā. Ļoti bieži apmeklēta. Atsevišķi senāki iegravējumi smilšakmens atsegumu virsmās. Senākos rakstos var lasīt, ka ieraksti klintī bijuši pat no 1500. gada, bet mūsu dienās ir redzami tikai 19.gadsimtā iegravētie gadu skaitļi – 1855, 1894, 1899. Arheoloģijas piemineklis kopš 1983. gada.

Kopš 20. gadsimta sākuma Liepas Ellītē raktas baltās smiltis. 1977. gadā tā ieskaitīta kulta alu sarakstā. Alā atrasti seni ziedojumi (J. Urtāns, 1977. g.). Avots ir sens svētavots.

**Stāvoklis**

Patreizējais vides stāvoklis vērtējams kā apmierinošs.

**Bojājumi**

Būtiski bojājumi pēdējā laikā nav notikuši. Situācija objektā pēdējos gados ir uzlabojusies, un demolēšanas gadījumi, kādi notikuši agrāk, pēdējā laikā nav zināmi. Tomēr objektā novērojama samērā liela netīrība - sīkais piedrazojums - papīri, stikli, pudeles, un tml.

**Apdraudējumi**

Stāvokli nedaudz pasliktina smilšakmens virsmu apskrāpēšana un sadzīves atkritumu izmešanas gadījumi.

**Apsaimniekošana**

Pagājušā gadsimta 70-ajos-80-ajos gados ap ģeovietu bija izveidota sēta, kas traucēja tā apskatīšanu tūristiem. Sēta ap objektu vērtējama kā neveiksmīgs objekta aizsardzības piemērs, jo tas bija neracionāls.

Patreizējā situācija kopumā vērtējama kā labāka, ir uzstādīta video novērošanas kamera, vietas labiekārtojums piemērots šāda veida dabas un vēstures piemineklim. Norādes zīmes un informācija ir pietiekama un korekta.

**Piezīmes**

Alai dažādos laikos lietoti ļoti daudzi nosaukumi – Ellīte, Lodes Ellīte, Liepas Ellīte, Lielā Ellīte, Velna Ceplis, Velna Krāsns, Velna ala, Liepmuižas ala, Liepas ala, Liepas kalna Ellīte, Vella ala u.c. Tā ir nosaukumiem bagātākā Latvijas ala. Lielākās daļas nosaukumu avots ir teikas un nostāsti.

Viena no visaugstāk virs jūras līmeņa esošajām alām Latvijā. Liepas kalns ir apkārtnes augstākais punkts – 115,5 m virs jūras līmeņa.

Pirmās rakstītās ziņas par Lielo Ellīti: Karte: Der Rigische Kreis. Lud.Aug.Graf.Mellin. – Berlin. – 1791.: atzīmēta „Grotte Welnuzeppel”. Dažus gadus vēlāk tā vēl atzīmēta citās kartēs, un aprakstīta vācu valodā. 1793.gadā Lielo Ellīti apraksta J.K.Broce.

Visvecākās rakstiskās ziņas latviešu valodā par Ellīti atrodamas 1864.gada 13.janvārī “Mājas Viesī”: “Vella Ceplis. Divpadsmit verstes no Cēsīm ir Liepu-krogs. Kādu pusversti atstatu no kroga uziesi vecu alu. Sieviešiem reti vien gadās savu dzimteni atstāt, bet vīriešu var būt maz vien būs Vidzemē, kas šo alu kādureiz nebūtu apmeklējuši. Šo alu ļaudis jau no senlaikiem par “vella cepli” iesaukuši. Vella ceplis ilgu laiku vairs nepastāvēs, bet drīz sakritīs. Virszeme jau vairs nau tik stipra, zeme nobirst. Bērnu-bērni par šo Vella cepli var būt neko nezinās…

Šinī alā it kā Turaidas alā daudz cilvēku savus vārdus iezīmējuši un to gada skaitli, kurā rakstītāji alā bijuši. Vispirms iezīmēšana notikuse ap 1500., proti, priekš kādiem 300 līdz 400 gadiem. Kāds nerris 4 gadus atpakaļ iezīmējis to gada skaitli 1300. Bet viņu 300 līdz 400 gadus vecu iezīmējumu Liepu krodzinieks jau priekš 50 gadiem redzējis, un veci ļaudis jau toreiz sacījuši, ka iezīmējums mūžam vecs esot.

Vasaras laikā daudz viesu nākot alu aplūkot. Ir krievu kungi un igauņi nākot, no kā atskārstam, ka alas slava arī viņpus Vidzemes sniedz. Ja tevim, lasītājs mīļais, gadās pa Cēsu ceļu Liepu krogam garām braukt un ja vella cepli vēl neesi redzējis, tad apskat’ alu, kamēr vēl apskatāma, jo, kā jau sacīts, ala visai ilgi vairs nepastāvēs. Labāku ūdeni nekur neesmu atradis kā tanī avotiņā, kas alas dibenā tek.”

Grāmatā Latviešu tautas teikas / Izcelšanās teikas, 1991.g., 128.lpp: “Liepas ciema Ellīte. Par Liepas ciemā esošā brīvdabas pieminekļa Ellītes izcelšanos teicējs Gailis cenšas sniegt zinātnisku izskaidrojumu – alu izgrauzis ūdens. Beidzot teicējs pastāsta arī teiku, kuru pats nosauc par blēņām. Kādreiz Ellītē dzīvojis Velns. Velnu no viņa mītnes gribējuši izdzīt mācītāji. Deviņiem mācītājiem tas nav izdevies, jo savā mūžā daudz grēkojuši. Desmitais mācītājs gandrīz būtu Velnu izdzinis, bet nelaime – reiz mūžā gadījies nozagt olu. Tātad tomēr grēkojis. Vienpadsmitais arī būtu izdzinis, bet reiz mūžā gadījies nozagt adatu. Divpadsmitais gan bijis bez grēka, tam tad arī izdevies Velnu no Ellītes izdzīt.” Šo teiku 1953.gadā Liepā pierakstījusi M.Zariņa, stāstījis 96 g.v. Jānis Gailis.

Izcelšanās teikas, 1991.g., 131.lpp: “Vella Ceplis. Pie Liepas muižas Cēsu tuvumā ir tāda liela ala, ko sauc par Vella cepli, un tanī alā dzīvāš velli. Velli saģērbušies par cilvēkiem un nākuši ceļa vīrim pretī un pirkuši no šiem lopus, linus un visu, ko vie ceļavīri uz pilsētu veduši. Velli maksāši labas cenas. Bet, tikko civēks aizbraucis ar vellu doto naudu mājā, tā nauda uzreiz palikusi par oglēm” Šī teika pierakstīta Valkas Mēros no 59 g.v. Augusta Kārkliņa.

Vēl zināms nostāsts (grāmata “Gaujas senieleja”), ka no alas pazemes eja vedusi uz vācu barona pili Cēsīs. Reiz kāds drosminieks gribējis pārbaudīt, vai tiešām no alas var nokļūt pilī. Puisis gan alā iegājis, bet kopš tās dienas pazudis. Vēlāk ļaudis uzzinājuši, ka tas esot pils pagalmā tik ilgi pērts, līdz nomiris.

**Novērtējumi**

Unikālās vērtības – 5

Ainaviskums – 5

Zinātniskais nozīmīgums:

Stratigrāfija – 3

Uzbūve – 4

Viela – 3

Procesi – 2

Citas vērtības – 5

Novērtējumu summa - 27

**Robežu izmaiņu pamatojums**

Robežas pieskaņotas zemes vienību kadastru robežām, ietverot dabas pieminekļa teritorijā alas, atsegumu un arkas, kā arī ap tiem esošo parka daļu.

**Ieteikumi aizsardzībai un apsaimniekošanai**

Objektu nepieciešams saglabāt gan zinātniskiem ģeoloģijas (stratigrāfijas, ģeomorfoloģijas, hidroģeoloģijas), sugu un biotopu pētījumiem, gan kā ainaviski vērtīgu dabas veidojumu kopumu, kas ir nozīmīgs kā populārs tūrisma objekts un kultūrvēsturisks un arheoloģisks piemineklis.

Prasītos regulārākas uzkopšanas. Pašvaldībai (vai kādai citai institūcijai) būtu jānodrošina objekta regulāra uzkopšana (sētnieks).

Unikālās vērtības, 1   2   3   4   5
1- nenozīmīgs,
2- maznozīmīgs,
3- vietāja mēroga nozīmīgs,
4- reģiona mēroga nozīmīgs;
5- LV vai starptautiski nozīmīgs , unikāls

Ainaviskums, 1   2   3   4   5
1- neglīts,
2- ainavā neizpaužas kā pozitīvi vērtējams elements,
3- parasts, nedaudz vairo ainavas vērtīgumu;
4- skaists, glīts, bet ne izcils;
5- izcili krāšņs

Stratigrāfija, 1   2   3   4   5
1- nenozīmīgs sīks,
2- maznozīmīgs vai neizteiksmīgs,
3- parasts raksturīgs konkrētās svītas atsegums,
4- viens no lielākajiem konkrētās svītas atsegumiem, bet nav stratotips ,
5- svītas stratotips vai unikālu fosīliju atradne

Uzbūve, 1   2   3   4   5
1- nav novērojamas nekādas raksturīgas uzbūves detaļas,
2- neizteiksmīgs slāņojums,
3- parasts, raksturīgs slāņojums; raksturīgi reljefa veidojumi
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;
5- īpaši izteiksmīgs vai neparasts slāņojums, reljeefa veidojums, atseguma forma u.c.

Viela, 1   2   3   4   5
1- vieliskais sastāvs nav nosakāms, piemēram, biezā apauguma dēļ,
2- nedroši nosakāmi sastāva ieži, neizteiksmīgi,
3- parasti ieži,
4- savdabīgi, raksturīgi ieži vai minerālu izpausmes;
5- kādas retas vai neparastas minerālu izpausmes; reti sastopami, bet raksturīgi ieži

Procesi, 1   2   3   4   5
1- nekādi īpaši procesi nav novērojami;
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,
3- raksturīgi procesi, piem., izskalošana vai avotu erozija;
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija

Citas vērtības, 1   2   3   4   5
1- nekā nozīmīga nav,
2- neliels nozīmīgums dzīvajai dabai, kultūrvēsturei, tūrismam;
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;
4- retu sugu atradne, populārs tūrisma objekts, kulta vieta, nozīmīgu teiku vieta utml.;
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.